Ǹdzóe biá... Yedutun. Azaf. Sáləmen. 2Zambá énye malóe ńdɔ̄ mabɛ́dē kíŋ: Zambá énye malóe a yi ma vógolo. 3Ámǒs míńtyé, ńdɔ madzə́ŋ Ńtondôbə. Ai alú mə sámā mɔ́ təge ku sɔ́m, mabɛn awónóŋ ásə. 4Matsog Zambá, mə̌ ngasiŋili, mə bindigi, ḿból mākə ai m̀bindán ósū éyə̄ fə ǹsísīm wámā wâ wádzâ fəg nálā. 5Wakánga ai bivúlá bí mís byámá bí yô, fəg yadzáŋ mā, mə́ ńtɔ̄á təgě fə dzǎm kɔ́bɔ; 6mə̌ ngatsog məlú yā ókōbá, mə dúgán tsǒg mīḿbú yā mvús. 7Ai alú ásə mə kɔ́bɔgɔ á ńnə̄m étē, mə bindigi, ǹsísīm wáma ó síligi nâ: 8yə Ǹtondôbə a yi bía woa á fyɛ á bísəb bísəb ? Yə ǎ vɔd yǎ bía bɔ̌ mvam ? 9Yə m̀baalán mətǐŋ wóé ó dzáŋ yǎ ? Yə ebúg dzíé e ku yǎ évōl ású bísəb bísə ? 10Yə Zambá á vóan yǎ bía yén ngɔ́l ? Yə ǎ fɛd yǎ ńnə́m wóe ású olún ? 11Makad dɔ́, éyə amalá dámā lásɔ́ vālá: M̀bɔ́ ńnómo Mədaŋa Yóbo a tsénde ya ! 12Madúgán tsǒg biyə̌ŋ bí mam bí Ńtondôbə, owé, madúgan tsǒg ásimbá dóē yā ókōbá. 13Madúgan kǎd māmēn é mam mə́sə o ngábɔ, madúgan bindǐ biyə̌ŋ bí mam bíe. 14Ǎ Zāmbá, zěn dzoe e nə m̀fúfúb ! zambá ḿfē á nə̄ mod néne anə́ Zambá ? 15Wǎ ó nə̄ é Zāmbá yǎ á ngābɔ asimbá, ńdɔ fə o ngálə́de ngul dzoe á zāŋ məyɔŋ. 16Ai wɔ́ wóe, o ngákúli ayɔŋ dóe, bɔ́n bə́ Yákɔb ai ébá bə́ Yósəb. 17Məndím mə́ ngáyén wa, ǎ Zāmbá, məndím mə́ ngáyén wā, mə́ ngadzə́m kám, tolendǒŋ émēn á nyangaban. 18Miǹkúd mí ngásoe məndím, eyɔ̌n yā yób é ngavə́ kíŋ, məkɔ̌ŋ mə́ ngalodan mim̀fág mísə. 19Á ńtōlán ngâl mvəŋ dzoe, ńdɔ fɛlə́fɛs é ngáfyɛ sí ndon, sí é sigán ě ngadzə́m kám. 20Á máŋ étē, ńdɔ o ngátúb zēn dzoe, ǹdzɔ́ŋ wóe ó lodo á mod edɔ́g mə́ndím étē, təge ai é mod a ngábə́ dzǎm bǐg məzěn móe. 21O ngálə́de ayɔŋ dóe zěn anə́ ǹkunda bíyəm ai wɔ́ Mósɛs bân Áron.